പൊന്നോണത്തിന്റെ വരവറിയിച്ച് അത്തം . അത്തദിനത്തില് അറിയേണ്ടതെല്ലാം പൊന്നോണത്തിന്റെ വരവറിയിച്ച് അത്തം അത്തദിനത്തില് അറിയേണ്ടതെല്ലാം കര്ക്കിടകം പെയ്തു തോര്ന്നാല് പിന്നെ ചിങ്ങവെയിലിന്റെ പൂക്കാലമായി. കര്ക്കടകത്തിന്റെ മഴത്തോറ്റം രാമായണ ശീലുകളായി പട്ടാഭിഷേകമാടിയ തൊടികളില് ഭൂമിയുടെ കുളിരായി പൂമൊട്ടുകള് വിരിയുകയായി പൊന്നോണത്തിന്റെ വരവറിയിച്ച് അത്തദിനം വന്നെത്തുകയായി. ഐശ്വര്യത്തിന്റെയും സമൃദ്ധിയുടെയും പത്ത് നാളുകള്ക്കാണ് അത്തം മുതല് തുടക്കമാവുന്നത്. തിരുവോണം വരെയുള്ള പത്ത് ദിവസങ്ങളിലും അതിന്റെതായ പ്രത്യേക ആചാരങ്ങളും രീതികളും അനുഷ്ഠിക്കേണ്ടതായിട്ടുണ്ട്. ഓണാഘോഷത്തിന്റെ തുടക്കം കുറിക്കുന്ന ഈ ദിവസം ആളുകള് ക്ഷേത്രങ്ങള് സന്ദര്ശിക്കുന്നത് പതിവാണ്. മാവേലിയെ ഭൂമിയില് നിന്ന് പാതാളത്തിലേക്ക് ചവിട്ടിത്താഴ്ത്തിയതായി കരുതപ്പെടുന്ന കൊച്ചിക്ക് സമീപമുള്ള തൃപ്പൂണിത്തുറയില് അത്ത ചമയ ഘോഷയാത്ര ഈ ദിവസമാണ് നടക്കുന്നത്. മഹാബലി ചക്രവര്ത്തി നാടുകാണാനെത്തുന്നുവെന്ന് വിശ്വസിക്കപ്പെടുന്ന തിരുവോണദിനത്തിന്റെ മുന്നോടിയായുള്ള ഒരുക്കങ്ങളുടെ തുടക്കം എന്ന നിലയ്ക്കും ഈ ദിവസം അടയാളപ്പെടുത്തുന്നു. ആളുകള് ഓണാഘോഷത്തിന്റെ ഭാഗമായി വീടുകളില് പൂക്കളം കൊണ്ട് അലങ്കരിക്കാന് തുടങ്ങുന്നത് ഈ ദിവസം മുതല്ക്കാണ്. അത്തം മുതല് പത്താം ദിനം വരെ, ഓരോ നിറങ്ങളില് ഓരോ പൂക്കളാല് അത്തപ്പൂക്കളം ഒരുക്കുന്നു. തൃക്കാക്കരയപ്പനെ എഴുന്നള്ളിയിരുത്താന് വേണ്ടിയാണ് അത്ത പൂക്കളം ഒരുക്കുന്നത് എന്നും ഐതിഹ്യമുണ്ട്. അത്തം, ചിത്തിര, ചോതി എന്നീ ദിവസങ്ങളില് ചാണകം മെഴുകിയ നിലത്ത് തുമ്ബപ്പൂവ് മാത്രമാണ് അലങ്കരിക്കുക. പിന്നീടുള്ള ദിവസങ്ങളില് വിവിധ തരം പൂക്കള് ഉപയോഗിക്കുന്നു. ആദ്യത്തെ ദിവസമായ അത്തംനാളില് ഒരു നിര പൂ മാത്രമേ പാടുള്ളൂ. ചുവന്ന പൂവിടാനും പാടില്ല. രണ്ടാം ദിവസം രണ്ടിനം പൂവുകള്, മൂന്നാം ദിവസം മൂന്നിനം പൂവുകള് എന്നിങ്ങനെ ഓരോ ദിവസവും കളത്തിന്റെ വലിപ്പം കൂടി വരുന്നു. ചോതിനാള് മുതല് മാത്രമേ ചെമ്ബരത്തിപ്പൂവിന് പൂക്കളത്തില് സ്ഥാനമുള്ളൂ. എന്നാല് ചിലയിടങ്ങളില് ഒരു നിറത്തിലുള്ള പൂവില് തുടങ്ങി പത്താം ദിവസം ആകുമ്ബോള് പത്തു നിറങ്ങളിലുള്ള പൂക്കള് കൊണ്ട് പൂക്കളം ഒരുക്കുന്നു.